Grb_nik ЦРНА ГОРА

СКУПШТИНА ОПШТИНЕ НИКШИЋ

Број:01-030-382/1

Никшић, 29.11.2023. године

З А П И С Н И К

Са седамнаесте сједнице Скупштине општине Никшић, одржане 24. 11. 2023. године.

Сједница је одржана у сали 1 Скупштине општине Никшић и почела је са радом у 10.20 часова.

Сједницу је отворио предсједник Скупштине општине Никшић, Немања Вуковић.

Прије преласка на рад извршено је потврђивање мандата одборнику Драшку Мијушковићу.

Предсједник Скупштине је констатовао да је подношењем Извјештаја Општинске изборне комисије о попуни упражњеног одборничког мјеста у Скупштини општине Никшић, број 366 од 16. 11. 2023. године, престао мандат одборнику Николи Безмаревићу, прије истека времена на које је изабран и потврђен мандат одборнику Драшку Мијушковићу са изборне листе, ЕВРОПСКИ ТИМ ЗА НИКШИЋ! (ДПС-ДЕМОКРАТСКА ПАРТИЈА СОЦИЈАЛИСТА ЦРНЕ ГОРЕ, СД-СОЦИЈАЛДЕМОКРАТЕ ЦРНЕ ГОРЕ, ЛПЦГ-ЛИБЕРАЛНА ПАРТИЈА ЦРНЕ ГОРЕ, ПКС-ПАТРИОТСКО КОМИТСКИ САВЕЗ).

На основу евиденционе листе, предсједник Скупштине је констатовао да, на почетку сједнице, присуствује 36 одборника и да постоји кворум за рад и пуноважно одлучивање.

Сједници су присуствовали одборници: Рајко Албијанић, мр Александра Вујовић, Драшко Мијушковић, Анђела Мијановић, мр Марко Бурић, Тамара Ћаласан, Иван Зечевић, др Мирко Варајић, Немања Вуковић, Никола Вукотић, Зоран Вукићевић, Момчило Манојловић, Момчило Мићуновић, Аница Ђуровић, Рајко Перовић, Миливоје Зарубица, Драгољуб Илић, Милутин Јовановић, Никола Горановић, Јадранка Копривица, мр Момо Копривица, Весна Миљанић, Соња Милатовић, Стеван Килибарда, Ксенија Миловић, мр Борис Муратовић, др Нада Кривокапић, др Александар Мрвошевић, мр Анђела Војиновић, Татјана Кнежевић Перишић, Дејан Перовић, Светлана Томић, Никола Зиројевић, Слободанка Рогановић, Арсеније Лалатовић, Алекса Канкараш и Миодраг-Драган Николић.

Сједници нијесу присуствовали одборници: Миодраг Давидовић и Јелена Марковић.

Одуство са сједнице најавиле су одборнице: Кристина Шћепановић и доц. др Јасмина Никчевић.

Поред одборника, сједници су присуствовали: предсједник Општине Марко Ковачевић, потпредсједници Општине Зоран Томић и Митар Горановић,чланица Етичке комисије за изабране представнике и функционере Тамара Миљанић, члан Етичке комисије за локалне службенике и намјештенике Радуле Костић, старјешине органа локалне управе и представници медија.

По позиву, није било невладиних организација пријављених за учешће на сједници Скупштине, путем института „слободна столица“.

Сагласно члану 68 Пословника о раду Скупштине општине Никшић, предсједник Скупштине дао је на изјашњење Записник са шеснаесте сједнице Скупштине општине Никшић, одржане 11.10.2023. године.

Скупштина је са 36 гласова "за", једним гласом "против" и без "уздржаних" гласова, усвојила

З а п и с н и к

са шеснаесте сједнице Скупштине општине Никшић, одржане 11.10.2023. године, без примједби

Предсједник Скупштине је дао потребна објашњења о предложеном дневном реду сједнице Скупштине и појаснио да је сједницу Скупштине сазвао у складу са чланом 58 Пословника о раду Скупштине, ради реализације тема из Програма рада Скупштине за 2023. годину предвиђених за разматрање у IV кварталу, као и потребе доношења Стратешког плана општине Никшић и Одлуке о оснивању Агенције за пројектовање и планирање Општине Никшић.

Подсјетио је да је у припреми сједнице, одржао сједницу Колегијума на којој је договорен датум одржавања и дневни ред сједнице Скупштине.

Сагласно Пословнику прешло се на утврђивање дневног реда сједнице Скупштине.

Предлог дневног реда достављен је одборницима у материјалима за сједницу.

Предсједник Скупштине је, сагласно члану 69 став 2 Пословника о раду Скупштине општине Никшић, предложио да се у дневни ред сједнице Скупштине, као тачка дневног реда, уврсти- Иницијатива за промјену статуса јединице локалне самоуправе - Општине Никшић у статус Града Никшића.

Предсједник Скупштине је подсјетио да је Савјет за развој и заштиту локалне самоуправе доставио Закључак којим је предложио да се одложи разматрање Предлога одлуке о доношењу Стратешког плана развоја општине Никшић за период 2023 - 2028. година са Предлогом плана за неку од наредних сједница Скупштине, како би тим који је учествовао у изради документа исти дорадио и прилагодио адекватним подацима.

Поводом Закључка Савјета за развој и заштиту локалне самоуправе, предсједник Општине, актом број 02-030-382/3 од 23.11.2023. године, доставио је мишљење да је одлагање разматрања Предлога одлуке о доношењу Стратешког плана развоја општине Никшић за период 2023 - 2028. година са Предлогом плана непотребно, имајући у виду да је надлежно Министарство економског развоја дало сагласност на Предлог плана.

Одбор за Статут и прописе је био подијељеног мишљења. Два члана Одбора су гласала “за“ Закључак Савјета за развој и заштиту локалне самоуправе, а два члана Одбора су гласала “против“.

Предлоге за измјену дневног реда сједнице Скупштине, на самој сједници, дале су и одборнице Слободанка Рогановић и Соња Милатовић.

Одборница Слободанка Рогановић је предложила да се тачка 1.- Предлог одлуке о доношењу Стратешког плана развоја општине Никшић за период 2023 - 2028. година са Предлогом плана изостави из предложеног дневног реда сједнице Скупштине, јер се ради о изузетно важном документу који детерминише развојни пут Никшића у наредном периоду и који би требао бити плод широког друштвено-политичког консензуса. Истакла је да је приступ документу формалистички, као недостатак јасне визије и концепта самог документа. Такође, обједињени су „економски и привредни развој и уређење простора и заштита животне средине“ као један приоритет, а на другом мјесту су груписани „међународна сарадња и енергетска ефикасност“. Документ је за полазну основу имао податке из 2011. године и анализирано је постојеће стање, које више није постојеће,односно факти су потпуно другачији. Други разлог због кога се тражи одлагање расправе и гласања за предложену тачку дневног реда је позивање на измјене и допуне Просторног плана, документа који је у фази усвајања. Нагласила је да, из наведених разлога, јасно проистиче да треба сачекати окончање процеса пописа, усвајање Просторног плана и других аката који су предуслов за реализацију Плана.

Одборница Соња Милатовић предложила је да се тачка 2.- Предлог одлуке о оснивању Друштва са ограниченом одговорношћу „Агенција за пројектовање и планирање општине Никшић“ изостави из предложеног дневног реда сједнице Скупштине из разлога што Клуб одборника ДПС-а -Општински одбор Никшић сматра да је Одлука донесена на брзину, без детаљне анализе, чиме се у питање доводи судбина 43 запослена, односно 43 никшићке породице. Нагласила је да је ДРИ наложила трансформацију Агенције, али није одредила начин на који ће се трансформисати. Најнеповољнија опција је трансформација у ДОО, јер излазак Агенције на тржиште представља опасност по њен опстанак. Мишљења је да треба резмислити о неком другом облику трансформације и да треба сачекати усвајање ПУП-а ЦГ, Закона о планирању простора и других закона који се тичу ове тематике.

Уколико предлагач остане при ставу да одлука буде предмет разматрања на сједници Скупштине, одборница Милатовић је предложила конкретан начин како да се Одлука доради и заштите права радника.

Скупштина са 15 гласова "за", 22 гласа "против" и без "уздржаних" гласова није усвојила Закључак Савјета за развој и заштиту локалне самоуправе да се одложи разматрање Предлога одлуке о доношењу Стратешког плана развоја општине Никшић за период 2023 - 2028. година са Предлогом плана.

Скупштина је са 37 гласова "за", без гласова "против" и без "уздржаних" гласова усвојила предлог предсједника Скупштине да се у дневни ред сједнице уврсти, као тачка дневног реда - Иницијатива за промјену статуса јединице локалне самоуправе - Општине Никшић у статус Града Никшића.

Скупштина са 15 гласова "за", 22 гласа "против" и без "уздржаних" гласова није усвојила предлог одборнице Слободанке Рогановић да се тачка 1.- Предлог одлуке о доношењу Стратешког плана развоја општине Никшић за период 2023 - 2028. година са Предлогом плана изостави из предложеног дневног реда сједнице Скупштине.

Скупштина са 15 гласова "за", 22 гласа "против" и без "уздржаних" гласова није усвојила предлог одборнице Соње Милатовић да се тачка 2. - Предлог одлуке о оснивању Друштва са ограниченом одговорношћу „Агенција за пројектовање и планирање општине Никшић“ изостави из предложеног дневног реда сједнице Скупштине.

Предједник Скупштине је предложио да се Иницијатива разматра као тачка 5. дневног реда.

Скупштина је са 22 гласа "за", 15 гласова "против" и без "уздржаних" гласова, утврдила сљедећи

Д н е в н и р е д

1. Предлог одлуке о доношењу Стратешког плана развоја општине Никшић за период 2023 - 2028. година са Предлогом плана;
2. Предлог одлуке о оснивању Друштва са ограниченом одговорношћу „Агенција за пројектовање и планирање општине Никшић“;
3. Извјештај о раду Етичке комисије за изабране представнике и функционере за 2023. годину;
4. Извјештај о раду Етичке комисије за локалне службенике и намјештенике за 2023. годину;
5. Иницијатива за промјену статуса јединице локалне самоуправе - Општине Никшић у статус Града Никшића;
6. Избор и именовања.

Начин рада и одлучивања је био као на претходним сједницама Скупштине.

**I**

Предлог одлуке о доношењу Стратешког плана развоја општине Никшић за период 2023 - 2028. година са Предлогом плана

Предсједник Скупштине је подсјетио да су надлежна радна тијела Скупштине Одбор за Статут и прописе, Одбор за финансије, привреду и развој, Одбор за планирање и уређење простора и комунално-стамбену дјелатност, Одбор за друштвене дјелатности и Савјет за заштиту животне средине, прихватили Предлог одлуке са Предлогом плана и предложили Скупштини да исти усвоји, уколико се до сједнице Скупштине прибави сагласност Министарства економског развоја.

Министарство економског развоја, актом број 008-323/23-6826/2 од 22.11.2023. године, дало је сагласност на Предлог плана, чиме су се стекли услови да ова тачка дневног реда буде предмет разматрања на сједници Скупштине.

Уводно излагање, поводом ове тачке дневног реда, имала је Јелена Шекарић, секретарка Секретаријата за инвестиције и пројекте.

У претресу су учествовали: Слободанка Рогановић, Марко Ковачевић, Арсеније Лалатовић, мр Борис Муратовић, мр Марко Бурић, Татјана Кнежевић Перишић и Немања Вуковић.

Слободанка Рогановићје поновила, оно што је навела приликом подношења Предлога за измјену дневног реда Скупштине и додала да документ поред наведених недостатака садржи и квалитетне пројекате. Истакла је да је афирмативно то што се нагласак даје политици запошљавања и стварању амбијента за отварање нових радних мјеста, али да то указује на несигурност према самој теми. Логично би било да ће се нагласком на економски и привредни развој позитивно утицати и на политику запошљавања. Област међународне сарадње није довољно обрађена и сматра да енергетска ефикасност није једини модел међународне сарадње. Анализа постојећег стања се базира на основним подацима пописа из 2011. године, из чега произилази да овај комплексни документ не треба усвојити, имајући у виду да се одржавање пописа планира за недељу дана и да то треба да буде полазна основа. Питала се како уопште вредновати пројекте који су предложени, а који зависе од два суштинска процеса који нијесу завршени, пописа становништва и усвајања измјена и допуна ПУП-а.Сматра да је, имајући у виду да се налазимо на почетку децембра, потребно урадити ревизију рокова свих пројеката за чију реализацију је наведен рок 2023. година, нарочито започете пројекте реконструкције саобраћајница у Кличеву, Жупи, Драговој Луци, изградње Ватрогасног дома и других пројеката, да би документ имао временски јаснији и тачнији оквир.

Изразила је задовољство што су у План уврштени пројекати из предизборног програма ДПС-а и да садржи, важне пројекте за грађане.

Марко Ковачевићје истакао да је Стратешки план тешко остварљив, као што је то било и у претходном периоду, али битно је да се да што већи оквир, односно да се планира што је могуће више, јер ће се више пројеката од укупног броја планираних реализовати. Постоје неке опште ствари за које сви знамо да су потребне Никшићу, без обзира на то какви ће бити резултати пописа становништва, а које је било потребно унијети у Стратешки план. На државном нивоу се касни и Општина Никшић је, заиста, доста чекала. Одлука је локалне самоуправе да донесе Стратешки план, што ће на неки начин, да обавеже и државне органе да нека битна питања која нијесу урађена, ураде. Што се тиче пописа становништва дошло се до одређеног степена сагласности да се процес одвија и изразио је очекивања да ћемо добити праве податке што се тиче Никшића и Црне Горе. Наравно, када се дође до резултата знаће се шта треба у будућем периоду мијењати, када је наш град у питању. У претходном периоду имали смо изборе и на основу тога постоји прецизан број гласача, такође постоји број ученика у основним и средњим школама. Истакао је да није тачно да се не може процијенити какво је стање. Мишљења је да је корисно да локална управа крене прва, када се већ оволико чекало. Позвао је све одборнике да гласају за овај стратешки план и да заједно раде на томе да га у наредном периоду остваре. Избори су 2025. године, након тога структура власти ће бити нека друга, која ће наставити са реализацијом предложених пројеката.

На излагање предсједника Општине везано за попис, коментар је дала Слободанка Рогановићи истакла да ако се подаци пописа не користе за планове будућих стратегија, зашто се уопште ради попис. Сматра да је попис суштина и навела примјер попис аутомобила. Питала се на основу чега би се радила процјена за нова паркинг мјеста, гараже и улице ако не на основу тог податка из пописа, а да се не говори о подацима из социјалне политике, образовања итд. То је суштина зашто се жели да се овај процес врати на почетак, да се сачекају подаци, како би се могло квалитетније планирати оно што ће се радити у наредном периоду.

У имеКлуба одборника За будућностНикшића, Арсеније Лалатовићсеосврнуо на једну од најзначајнијих тема за развој и будућност Никшића, то јест на Стратешки план. Напоменуо је да је претходни План био базиран на статистици из 2011. године који је истекао 2018. године. Поставља се питање зашто се 2019. и 2020. године није урадио нови план и да ли је требало чекати до пописа. Истакао је да се ради о свеобухватном и квалитетном документу. Поштује напоре локалне управе за израду овако важног документа, што ће у наредном периоду од 2023-2028.године бити више пројеката, а самим тим и више реализованих, него што је то био случај у претходном периоду. Нагласио је да смо свјесни проблема миграција и да су миграције много раније почеле. Изразио је увјерење да се ствара амбијент за унапређење и развој, што ће допринијети стагнацији или дјелимичном заустављању миграција. Истакао је да ће Коалиција За будућност Никшића подржати овај предлог, јер исти афирмише праве вриједности и позитиван је. С аспекта путне инфраструктуре, издвојио је из Плана пројекат -повезивање пута Даниловград- Никшић, булеварског типа. Изразио је увјерење да ће се у Никшићу отворити нова радна мјеста, нове вриједности, да ће се зауставити миграција и да ће се створити много бољи услови за живот наших грађана.

У имеклуба одборника ДПС-а,мр Борис Муратовићје нагласио да Стратешки план није урађен 2019. године, зато што се чекао попис 2020. године. Истакао је да не треба журити са доношењем Стратешког плана. Савјет за развој и заштиту локалне самоуправе је указао на чињеницу да се у истом користе застарјели подаци. Показује се неспремност да се креирају бољи услови, како би се зауставиле миграције. Битан је попис становништва, домаћинстава и станова и из тих података се добијају економски параметри који ће се прикупити у наредном периоду, на задовољство и потребу свих грађана. Када говоримо о неким кључним пројектима које је нова локална самоуправа обећала у предизборној кампањи везано за Мислов до, буквално се ради о спаљивању 400 хиљада еура који су опредијељени од стране Владе за гашење пожара у средишту депоније, без идејног елабората. Општина се задужила девет и по милиона, на 20 година за јавну расвјету, која је требала да буде завршена и то без сагласности Скупштине општине и надлежног Министарства. Већ неколико хиљада сијалица уличне расвјете не ради , а прича се о уштеди од 180 хиљада еура. Није завршена реконструкција саобраћајница у Кличеву, Жупи, Драговој Луци, изградња Ватрогасног дома, радови на изградњи РТНК. Игралиште које је изграђено, изграђено је на приватном земљишту. Изразио је забринутост што се нико није сјетио Градске тврђаве Бедем, да се направи љетња позорница, сувенирница, да се оживе стари занати. Такође, нема ниједан пројекат из области водоснабдијавања, пољопривреде. Напоменуо је да нико није против пројеката из Плана, конкретно када је у питању запошљавање и пројекат Дигиталне револуције. Истакао је да је потребно привући инвеститоре на реалној основи. У Стратешком плану развоја општине Никшић, у наредном периоду немамо табелу приоритета, динамички план, временски оквир, техничку документацију, тако да је ово један јефтин политички маркетинг у виду списка нечијих жеља и остаће „мртво слово на папиру“.

Коментар на излагање одборника мр Бориса Муратовића и одборнице Слободанке Рогановић дао је предсједник Општине и појаснио да, што се тиче пописа аутомобила, постоје подаци Монстата добијени 2021 и 2022. године, тако да постоји одређена основа која се може искористити и мимо пописа. Податак из Управе за капиталне инвестиције говори да је Општина Никшић добила највише средстава из Капиталног буџета Црне Горе, од свих општина у Црној Гори, а то је доказ да Општина Никшић најбоље ради. Што се тиче јавне расвјете Општина није дала ни цента за јавну расвјету. Обавезе Општине настају тек када пројекти буду завршени, када се замијени 100% сијалица и када добијемо мјесечни извјештај да се гарантоване уштеде остварују. Оно што је добро, је то што се уштеде већ остварују, што је систем исправности на већем нивоу него што је раније био. Што се тиче Стратешког плана, он локалној управи даје основу за рад. Планирано је стање које треба да буде боље. Касни се на државном нивоу, Општина Никшић је доста чекала. Ово може да буде импулс да се на државном нивоу уради оно што је потребно урадити за Никшић и за све остале општине, као и за Државу Црну Гору. Истакао је да Стратешки план није“ списак жеља“ јер исти суштински даје простор за рад. Нагласио је да попис треба спровести до краја и да ће се добити подаци који ће користити у наредном периоду. План је свеобухватан и заслужује подршку свих политичких субјеката у овом локалном парламенту, јер даје основу за будући рад.

Излагање предсједника Општине коментарисао јемр Борис Муратовић и нагласио је да ће наравно бити уштеде када преко 100 сијалица не ради. Не слаже се што овај процес није био транспарентан и сугерисао је да би било можда боље рјешење да су направљене соларне сијалице на потпуно идентичној инсталацији.

Марко Ковачевић је поновио да је систем јавне расвјете на већем степену исправности него што је то било прије овога пројекта. Постоје кварови који су техничке природе и на чијем отклањању се ради. Закон о ефикасности електричне енергије препознаје овај начин финансирања у односу на задужења путем кредита, док Закон о финансирању локалне самоуправе још увијек не препознаје. Локална управа је наравно дужна да препоруке ДРИ спроведе.

Право на реплику користили су Марко Ковачевић и мр Борис Муратовић.

У дискусији, која није била везана за тачку дневног реда, учествовали су:Немања Вуковић, Марко Ковачевић, мр Борис Муратовић, Тамара Ћаласан и Драган Николић, а процедурално за ријеч су се јавили Рајко Перовић и Никола Зиројевић.

МрМарко Бурићје истакао да ДПС жели да се реализују сви планирани пројекти, јер је велики број пројеката инициран од стране овог политичког субјекта. Нагласио је, да нико није против да се повећа запосленост, изгради што више инфраструктурних пројеката који ће сигурно побољшати услове живота у овом граду, али мора се уважити мишљење струке и непобитне чињенице и аргументе које је изнио Савјет за локалну самоуправу и који су јасно назначили који су то недостаци о којима се дискутује. Мишљења је да треба да се сачекају званични подаци, па да се на основу егзактних и тачних података прави Стратешки план, а не на основу претпоставки. Дакле, многи пројекти су уврштени у један политички програм и то је добро и добро је што је један дио програма уврштен из програма претходне власти. Одлично је што Никшић добија трим стазу, што ће пристипити ријешавању важног еколошког проблема, уређењу корита ријеке Зете, који ће смањити поплавни талас. Сматра треба да имамо добар темељ на који ћемо одрадити Сратешки план. По њему,мало се бавило питањем водоснабдијевања, јер је проблем воде за пиће кључни проблем. Када је у питању будући развој Општине мало је посвећено вјештачкој интелигенцији, дигиталној револуцији и сл. Самокритичан је зато што није дошао на јавну расправу. Сматра да постоји много разлога да овај Стратешки план сачека на коначну израду. Постоји бојазан да овај документ нема добре темеље и сумња да ће он бити добра основа за даљи развој града, што не значи да неће и даље подржавати и предлагати све оно што је добро за Никшић.

Коментар на излагање Марка Бурића дао је предсједник Општине и појаснио да ће се подаци из пописа моћи користити у Стратешком плану, а истовремено се мора констатовати да је било неизвјесно када ће се попис одржати. Локална самоуправа није хтјела више да чека и приступила је изради Плана. Подаци из пописа ће дати добру основу за рад до 2025. године.

Татјана Кнежевић Перишић је истакла да је Стратешки план кључни документ сваке локалне управе. Свједоци смо да су разне локалне управе и владајуће структуре овакав документ радиле као списак жеља од којих наводно није остало ништа. У овој Стратегији је недостатак визије. Ако је туристички град, Никшић треба да има добру туристичку понуду, да се изгради бициклистичка трака пут Крупца, градски путеви, да има очишћене улице и тргове, модерне фасаде, хостеле, мале хотеле. Како би град Никшић могао да буде град младих треба да се граде приватни студентски домови, да се факултети модернизују, реконструишу, да студенти имају попусте као што је у Словенији, гдје је школовање бесплатно, јер због тога наши млади тамо одлазе. Никшић може да буде културни центар, јер има дугу традицију. Поставила је питање шта је са Црвеном стијеном, јер имамо нешто што Европа нема, по обиму и квалитету археолошког насљеђа. Мишљења је да је идеја -Никшић као зелени град постала бајка, Никшић никада није био прљавији, него што је то сада. Мишљења је да је добро позиционирање једног града условљено његовом повезаношћу са осталим градовима. Никшић има сјајну позицију да се за сат времена може доћи до мора, Босне и Херцеговине и Подгорице, а била би још боља позиција да се заврши дионица пута до Чева. Није јој јасно зашто се није наставио значајан пројекат премјештања дијела војних капацитета на аеродром на Капино Поље који би донио сјајне бенефите граду, нову инфраструктуру, стамбене просторе и бољу искоришћеност капацитета аеродрома. Никшић је могао конкурисати за здравстени центар лијечења канцера, јер имамо аеродром, комуникацију и објекте у Брезовику. Најављује се развој градског превоза, нове аутобусе што је добро, али са ослањањем на буџет Државе, европске фондове и донаторе.Указала је на чињеницу да у градској каси има новца и питала зашто из тих средстава локална самоуправа не купи аутобусе и отвори линије од Рубежа до Дукла, Глибавца и Ћеменаца. Свако стратешко планирање мора да одговори на неколико питања од којих су кључна визија града, како остварити циљеве, с којим људима, са којим знањем, каквом комуникацијом. У документу види пуно идеја и пројеката, за које се тек ради идејно рјешење. Није јој јасно какви су то пројекти, да ли су исплативи и одрживи, како ће бити финансирање, зашто се гро њих ослања на фондове. Сматра да су неки пројекти потпуно нереални и уз најбољу вољу не може да повеже значај локалног пута Маочићи- Велимље- Црни кук- Доње Црквице- Горње Црквице- граница БИХ, који је пројектован на 4 милиона и 100 хиљада еура, а гдје има само неколико старих домаћинстава или 2 км пута Кута - Заград који кошта 1 милион еура. Не може да схвати да градска расвјета кошта 9,5 милиона еура од које се ништа не види и чији је рок завршетка радова одавно истекао, са рецимо насушно потребним специјализованим возилима за Комунално предузеће од којих једно кошта 300 хиљада еура. Врло је скептична према овом документу, тим више што као грађанка види и даље Мислов до, Улицу Живка Николића, не види Балон салу, нову зграду Факултета, бар двије фабрике, обећану фабрику у Грахову, подвожњак код шеталишта, Жупу као општину, запослене у Металцу, уређење фасада, бесплатна дрва за социјално угрожене породице и много тога још што је обећано грађанима. Изразила је сумњу да ће овај План остати у великој мјери списак жеља које се неће реализовати.

Немања Вуковићсе захвалио секретарки Секретаријата за пројекте и инвестиције и Радној групи која је радила на изради Стратешког плана, имајући у виду да је требао одређени временски период, како би се коначно урадио. Дао је осврт на План фокусирајући се на планове који су предвиђени Стратегијом, а у току су реализације. Попис по редовној процедури требао је да буде 2021. године. Дакле, не може више да се одлаже доношење Стратешког плана, једног од основних документа и не треба да се обесмисли уложени велики труд и вријеме за израду истог, с обзиром да је ова локална самоуправа самим доласком кренула у припрему овог документа. Локална управа има законску обавезу као што је била и 2019. године, па се нико није придржавао те законске обавезе. Нагласио је да се ова локална управа није водила маркетиншким триковима, већ опредјељењем да је важно да се донесе стратешки документ и да имамо функционални акт. Лично је учествовао на јавној расправи и изразио је жаљење што није нико од одборника присуствовао истој. Мишљења је да овај план садржи велики број пројеката, који ће допринијети, у великој мјери, мијењању слике Никшића и изразио увјерење да овај план неће представљати „мртво слово на папиру“, као што је остао претходни који је у одређеним сегментима реализован 2%, 3% и сл. 201 милион еура је планирано за 146 пројеката. Реконструкција улице Воја Деретића треба да почне ускоро, то је било предизборно обећање Демократа, а такође има сет предизборних обећања која су реализована. Што се тиче подвожњака, појаснио је да су имали низ састанака са Агенцијом за планирање и пројектовање и са ЦЕДИСОМ везано за висококиловатни кабал који је постављен у претходном периоду, чије би измјештање коштало преко милион еура, јер се поред њега не може поставити фекална и атмосферска инфраструктура. Што се тиче депоније Мислов до, садашња власт је наслиједила депонију и приступила рјешавању овог еколошког проблема, расписан је тендер и јавио се одређени конзорцијум, који има искуства. Локална управа је израдила стратегију која је усвојена на сједници Скупштине општине, а то је Управљање отпадом. Изразио је очекивања да када се буде приступило санацији депоније, као прво биће урађена парцијална санација, да би општина могла да функционише, да одлаже отпад док се не изгради Центар за управљање отпадом. Изразио је очекивања да ће ова локална управа почети изградњу Центра. Што се тиче радова за потребе РТНК у Дому револуције, радови ће бити завршени са малим закашњењем, али ће се радити по највећим европским стандардима. То је пројекат и идеја претходне власти што наравно подржава, као и пројекат Дома Дигиталне револуције. Такође, поменуо је и пројекат нове локалне управе- пројекат Мултимедијалне сале. Када је у питању Дворац краља Николе, Управа за заштиту културних добара обуставила је радове због грешке у пројекту, исто је и са стадионом Сутјеске гдје је недостајало милион еура. Што се тиче улагања у Комунално, преко 400 хиљада еура је, у протекле двије године, уложено у механизацију, а што се тиче пута Никшић-Цетиње-Чево, постоји урађен пројекат. Изразио је очекивања да ће реконструкцијом пута Манитовац –Кусиде бити простора за бициклистичку стазу. Почели су радови на дионици пута Видрован- Јасеново Поље. Такође, поменуо је пројекте за изградњу додатних трећих трака и реконструкцију пута Никшић –Даниловград. Нагласио је да ће у Предлогу одлуке о буџету бити педвиђена средства за пројектовање Булевара Брља-Будош. Изразио је увјерење да ће дјелимична реализација пројеката, до краја мандата 2025. године, из Стратешког плана бити већа, него што је била дјелимична реализација пројеката из претходне стратегије.

Истакао је да Клуб одборника Демократе – Не дамо Никшић - Демос даје пуну подршку доношењу овог документа, јер је то мјера одговорности према раду и јер ће овај Стратешки план произвести бенефите по град и по његове грађане.

Слободанка Рогановић се јавила за исправку навода у вези рока за завршетак радова на реконструкцији Дома револуције за потребе РТНК-а и поводом примједби које су изнесене на рачун претходне власти, појашњавајући да није било реалног основа за израду Стратешког плана, јер је прво била корона, а није било ни пописа.

Марко Ковачевић је на крају претреса захвалио на корисним дискусијама. Сматра, да се доста тога расправљало што је дало одређене смјернице у ком правцу треба да иде локална самоуправа, како би у наредном периоду, у складу са могућностима, реализовала пројекте.

Због обавеза извјестиоца материјала, Извјештај о раду Етичке комисије за изабране представнике и функционере за 2023. годину разматран је као друга тачка дневног реда.

**II**

Извјештај о раду Етичке комисије за изабране представнике и функционере за 2023. годину

Потпредсједник Скупштине је подсјетио да је надлежно радно тијело Скупштине, Одбор за друштвене дјелатности прихватио Извјештај о раду и предложио Скупштини да исти усвоји.

Уводно излагање, поводом ове тачке дневног реда, имала је Тамара Миљанић, чланица Етичке комисије за изабране представнике и функционере.

Претреса није било.

**III**

Предлог одлуке о оснивању Друштва са ограниченом одговорношћу „Агенција за пројектовање и планирање општине Никшић“

Предсједник Скупштине је подсјетио да су надлежна радна тијела Скупштине доставила извјештаје.

Одбор за Статут и прописе био је подијељеног мишљења. Два члана Одбора су гласала „за“ Предлог одлуке, док су два члана Одбора била „уздржана“.

Одбор за финансије, привреду и развој и Одбор за планирање и уређење простора и комунално-стамбену дјелатност, прихватили су Предлог одлуке и предложили Скупштини да исти усвоји.

Уводно излагање, поводом ове тачке дневног реда, имала је Ана Вукотић, директорица Агенције за пројектовање и планирање.

У дискусији су учествовали: мр Борис Муратовић, Марко Ковачевић, Ана Вукотић, Слободанка Рогановић, Никола Зиројевић, мр Марко Бурић, Немања Вуковић и Никола Вукотић.

Мр Борис Муратовић се приликом свог излагања осврнуо на предлог за повлачење ове тачке дневног реда, набројао је разлоге које сматра оправданим и исказао бојазан за запослене у периоду велике неизвјесности. Надаље додао је, да и поред исказане воље, да се процес врати на почетак и размисли о трансформацији Агенције у секретаријат, што би било у најбољем интересу и на дугорочном плану боље за раднике, представници локалне власти нијесу имали разумијевања за овај предлог, против су скидања ове тачке са дневног реда. Уколико би се и примијенио облик трансформације у доо, предлаже да се у Одлуци о оснивању Агенције за пројектовање и планирање у чл.23 дода ст.2 ''да радници задржавају сва права која су имали до сада и да се Друштво обавезује да ће распоредити све запослене сагласно стручној спреми и ст. 3 „да ће до распоређивања запослених из ст.2, запослени остваривати права на зараду сагласно рјешењима о заради која су на снази''. Мишљења је да се у прелазним и завршним одредбама ове одлуке треба додати да ''уколико престане потреба за радом неког од запослених, треба исплатити отпремнина у висини од 36 бруто зарада'', истичућу да је то само у случају ако престане потреба за ангажовање радника у Друштву. Навео је да се Агенција за пројектовање и планирање не мора стриктно трансформисати у друштво са ограниченом одговорношћу.

На излагање одборника Муратовића, предсједник Општине Марко Ковачевић је дао коментар, да је интенција локалне самоуправе да задржи све послове и сва радна мјеста у Агенцији, а да је трансформација Агенције законска обавеза. Агенција је потребна и због реализације Стратешког плана који треба на данашњој сједници да се усвоји и који је управо гаранција да ће Агенција у будућности имати посла и да ће бити потребна овој локалној самоуправи. Овим обликом трансформације мијења се форма, а не суштина.

Борис Муратовић је реаговао на коментар предсједника Општине и нагласио да постоје разлози за забринутост и страх запослених, посебно након дешавања у Паркинг сервису, када неким радницима нијесу продужени уговори.

Предсједник Општине је још једном појаснио да је локална самоуправа опредијељена да свако сачува своје радно мјесто, да скоро три године нијесу прибјегавали отпуштању људи, већ су напротив водили рачуна да свако сачува свој посао. Додаје да су задовољни радом запослених у Агенцији, која по себи има своју функцију и истакао спремност да се иста унаприједи. Цитирао је члан 23 Одлуке , којим је прописано да је Друштво правни следбеник Агенције за пројектовање и планирање и преузима сва права, обавезе и запослене Агенције за пројектовање и планирање. Наведени члан је прилично јасан, суштински не постоји намјера да се запосленима науди и да се нешто негативно по њих промјени и исти представља дугорочну гаранцију да запослени немају чега да се плаше.

Ана Вукотић је навела да се све сугестије одборника могу уобличити и уградити у Статут, који још није донешен и који детаљније дефинише дјелатност предузећа.

Слободанка Рогановић је истакла да, на задовољство свих, не постоји никаква лоша намјера и констатовала да су препоруке ДРИ испоштоване, али у истима није прецизирано у ком облику треба Агенција да се трансформише. Сматра да Агенција не би требала да буде доо, већ да се трансформише у секретеријат, те предложила да се овај процес врати на почетак и да се приступи изради нове одлуке, која би била најбоља могућа, како за локалну управу тако и за службенике Агенције. Трансформацијом у доо запослени у Агенцији, који појединачно имају лиценце за свој рад, изгубили су статус државних службеника и намјештеника. Захтјев за повлачење ове тачке дневног реда, произилази из бојазни запослених, који не подржавају овај облик трансформације и због чињенице да постоји могућност губитка радника те установе, уколико дође до претварања Агенције у доо.

Предсједник Општине сматра да нема мјеста било каквом страховању, те да исказани страхови везани за ову ситуацију, могу да постоје свакодневно и у свакој ситуацији, на било ком послу и да то зависи од много околности. Појаснио је да би предлог опозиције, уколио би се прихватио, спадао у надлежност предсједника Општине, али да је, због исказаних сумњи, најбоље ријешење да буде у надлежности Скупштине, те да ће вријеме показати да ли је овај модел као доо добар или би можда неки други модел био бољи.

Ана Вукотић је истакла да је основна дјелатност Агенције архитектонска, да им за ту дјелатност треба лиценца коју не би добили уколико би се трансформисали у секретаријат, због чега запослени не би могли да обављају свој посао, а као привредно друштво морају бити регистровани у Централном регистру. Истакла је да су буџетом Општине за 2024.годину планиране све ставке за финасирање Агенције, као и у претходном периоду.

Слободанка Рогановић је остала при ставу да је требало сачекати усвајање нових закона, да је то један од разлога зашто инсистирају да се одложи разматрање ове тачке дневног реда или да се у Одлуци о оснивању Агенције уврсте њихови предлози који би ближе дефинисали права запослених, како би се запослени осјећали сигурно.

Никола Зиројевић је сагласан да се ради о веома важној тачки дневног реда, јер се ради о судбини 43 запослена. Тачно је да су у извјештају ДРИ констатоване неправилности, да у том правцу треба извршити трансформацију, али се извјештајем не сугерише на који начин то треба спровести. Изнио је бојазан и несигурност да ли ће запослени након трансформације бити примљени на посао и да ли ће њихове плате бити умањене. Надаље, износи став да нема повјерења у овакав облик транформације са разлога, јер су од најуспјешније Агенције која је радила пројекте по међународним тендерима у Црној Гори, направили ''губиташа'' који данас ради само за Општину. Одлука о оснивању Агенције је донијета на брзину и без детаљне анализе.

На питања која се нијесу директно односила на ову тачку дневног реда, а која је поставио одборник Зиројевић у својој дискусији, одговор је дао предсједник Општине Марко Ковачевић.

Ана Вукотић је указала на чињеницу да се изради Одлуке приступило веома озбиљно, да је за њену израду формирана комисија од стране предсједника Општине, да су њен састав чинили и два представника синдиката, да је рад комисије био транспарентан, тако да о поменутој трансформацији није одлучивао један човјек. Даље наводи да ће запослени у Агенцији имати исте коефицијенте, док се за руководећи кадар требају поставити они који ће да раде и који то радно мјесто заслужују.

Мр Марко Бурићје указао на забринутост запослених у Агенцији оваквим обликом транформације, те истиче потребу да се Статутом, законски или на други начин обезбиједи и осигура сигурност и будућност запослених.

Предсједник Скупштине, Немања Вуковићдао је кратак осврт и у битном навео да Агенција није радила само пројекте из путне инфраструктуре, истичући да се на тај начин унижава њихов рад. У том правцу је указао на чињеницу да је Агенција радила пројекте као што су РТ Никшић у Дому револуције, мултифункционалну салу у Дому револуције, Ватрогасни дом и др. У погледу приходовања Агенције, нарочито је истакао да се иста могла јавити на тендере за пројекте које је реализовала Управа за капиталне пројекте у Никшићу и држави из капиталног буџета, што би био њихов допринос и допринос Општини. Даље појашњава да запослени у јавним предузећима, као што су Водовод и Комунално приликом трансформације у доо, нијесу доведени у зону несигурности, те да због тога ни сами радници Агенције неће бити, а да трансформација у доо представља законски оквир. Констатовао је да би предлог који је изнешен за говорницом, а који не садржи било какву формалност, ни у облику иницијативе ни амандмана, довео до тога да Агенција не би имала лиценцу за конкурисање на међународним и другим појектима, како је то појаснила директорица Агенције. Мишљења је да је излазак Агенције на тржиште предност, јер иста може приходовати са додатним средствима. Навео је да Општина, сагласно Одлуци о оснивању, има обавезу да обезбиједи средства за редовно функционицање и рад Агенције, што укључује и плате, чиме запослени у Агенцији имају додатну предност, јер неће бити оптерећени приходом и биће због својих потенцијала једни од најактивнијих и конкурентних субјеката на тржишту. Са аспекта сигурности запослених у Агенцији истиче да иста неће зависити, као секретаријат, од једног човјека него од Скупштине и одлуке Скупштине. Сви предлози опозиције би се могли уврстити у Статут друштва и на тај начин регулисати и ближе дефинисати, а кроз програме рада и извјештаје о раду, сви одборници ће моћи да прате рад Агенције. Појаснио је да је опозиција могла да поднесе амандман, након што њихов предлог о скидању ове тачке дневног реда није прихваћен, на самој сједници, те да на тај начин формализују своје предлоге.

Слободанка Рогановић је реаговала на наводе предсједника Скупштине и истакла да за разлику од Водовода и Комуналног којима је Општина дала све ресурсе, Агенцији се не могу унапријед обезбиједити пројекти, због чега сматра да је неконкурентна на тржишту. Закључила је да Агенција није приходовала средстава у буџету општине Никшић.

МрБорис Муратовић јена констатацију председника Скупштине да се одлуке мијењају амандманом, навео је да се амандман може поднијети три дана прије сједнице Скупштине, а на самој сједници то може учинити само предсједник Општине. Указао је предсједнику Општине да је био обавезан да упути Агенцију на одређене пројекте, те набројао пројекте које је Агенција реализовала у периоду кад су они били власт. Истакао је да је Агенција у том периоду итекако добро пословала, да је радила пројекте за међународне организације, друге локалне управе, државне органе и од свог рада приходовала од 600.000 хиљада еура па навише, на годишњем нивоу. Навео је да Агенција данас ради много мање, ради пројекте за локалну управу, најчешће путну инфраструктуру, па је изнио мишљење да предсједник Општине својим кредибилитетом треба да се заложи да Агенција добија одређене пројекте које ради држава, јер има довољно професионализма и струке да се ти пројекти доведу до краја.

Жели да вјерује у то да се страхови засновани на чињеницама неће обистинити, те да ће локални руководиоци и функционери штитити најбоље интересе запослених заједно са опозицијом која је указала на све ово.

Никола Зиројевић је дао коментар и реаговао на тврдње да запослени у агенцији раде само инфраструктурне пројекте, те говорио о стању у Агенцији у периоду задње двије године, када није остваривала средства, као у претходном периоду када је СД био дио владајуће структуре.

Ана Вукотић је констатовала је да је највећи број различитих врста пројеката урађено у последње три године и набројала комплексне пројекте које је Агенција релизовала у том периоду. Упутила је питање одборницима из опозиције на који начин је Агенција, која је и која није била привредно друштво, добијала пројекте од Министарства рада и социјалног старања, укључујући и меморандуме о сарадњи, јер до тих података није могла доћи, јер су по њеном убјеђењу то биле донације.

Независни одборник Никола Вукотић истиче да му није јасно зашто се води полемика око реорганизације Агенције у доо, имајући у виду да запослени у Агенцији остварују зараду у висини од 900 еура, док би радом у приватном сектору, с обзиром на њихове референце, остварили много већу зараду у износу од 1500 до 2000 еура због чега нијесу угрожени у том дијелу, те за њих нема бојазни уколико би били незадовољни својим статусом. Размишљајући као предузетник који се бави приватним бизнисом, мишљења је да су запослени ''уљуљкани'' у Агенцији и додао да би Општина требала да им обезбиједи дио зараде кроз минималну зараду, а да за остатак буду мотивисани и да се сами потруде тако што ће изаћи на тржиште рада, обзиром да имају стручног и професионалног капацитета.

Никола Зиројевић се осврнуо на питање директорице Агенције да јој није познат начин на који је Агенција добијала пројекте од Министарства, те појаснио да је иста била запослена у Агенцији и прије три године, те би требало да је упозната са начином на који је Агенција пословала.

Ана Вукотић једодала, да је прије именовања за директорицу Агенције била запослена у истој као радник који није припадао руководном кадру, радећи на пројектима који су јој били додијељени, те да у том периоду није била упозната на који начин је Агенција добијала пројекте.

**IV**

Извјештај о раду Етичке комисије за локалне службенике и намјештенике за 2023. годину

Потпредсједник Скупштине је подсјетио да је надлежно радно тијело Скупштине Одбор за друштвене дјелатности прихватио Извјештај о раду и предложио Скупштини да исти усвоји.

Уводно излагање, поводом ове тачке дневног реда, имао је Радуле Костић, члан Етичке комисије за локалне службенике и намјештенике.

Претреса није било.

**V**

Иницијатива за промјену статуса јединице локалне самоуправе - Општине Никшић у статус Града Никшића.

Увези ове тачке дневног реда, предсједник Скупштине, Немања Вуковић је упознао Скупштину са поднијетом иницијативом.

У претресу су учествовали: Рајко Перовић, Марко Ковачевић, Немања Вуковић, Арсеније Лалатовић и Никола Зиројевић.

Рајко Перовић је нагласио да ће подржати иницијативу, јер је Никшић одавно заслужио да добије статус града. Мишљења је да су највеће богатство Никшића људи. Нагласио је да Никшић има своје брендове: Захумље, позориште, план који је израдио Јосип Сладе и који се изучава на свим архитектонским факултетима у свијету, фудбалске, кошаркашке клубове, гимназију…Сам Никшић је својеврсни бренд. У Никшић су се доселила и ту живе најпознатија црногорска племена. Никшић територијално, по броју становника и по привреди заслужује статус града. Ова иницијатива треба да је иницијатива свих Никшићана и требала је да буде поднешена много раније.

Немања Вуковић је одборнику Перовићу појаснио да локална управа није имала сарадњу са претходном Владом, јер ниједан политички субјект из Никшића није партиципирао у тој Влади. Чекао се повољан моменат када је било извјесно да ће се иницијатива реализовати и Никшић добити статус града.

Марко Ковачевић је похвалио иницијативу као корисну и значајну. Изразио је задовољство што се њом формализује стварно срање.

Арсеније Лалатовић је констатовао да се прича о овој теми наставља. Сложио се да се у прошлост не треба враћати, али се треба подсјећати. Подсјетио је да је на 9. сједници Скупштине општине и сам покренуо ово питање. Радује га чињеница да ће се ова иницијатива реализовати у овом сазиву и што ће Никшић и формално и суштински постати град.

Никола Зиројевић изразио је задовољство што ће се иницијатива реализовати и обавијестио Скупштину да ће Клуб одборника СД-а свесрдно подржати исту. Лично ће се, као посланик, заложити да Никшић добије статус града, а Жупа никшићка статус градске општине.

**VI**

У оквиру ове тачке дневног реда, било је предвиђено именовање члана Одбора за финансије, привреду и развој.

Одбора за избор и именовања је доставио извјештај.

За извјестиоца Одбора био је одређен Рајко Албијанић, предсједник Одбора.

Претреса није било.

Прешло се на појединачно гласање о свим тачкама дневног реда.

Скупштина је са 18 гласова "за", 10 гласова "против" и без "уздржаних" гласова, донијела

Одлуку

о доношењу Стратешког плана развоја општине Никшић за период 2023 - 2028. година

Скупштина је са 18 гласова "за", 10 гласова "против" и без "уздржаних" гласова, донијела

Одлуку

о оснивању Друштва са ограниченом одговорношћу „Агенција за пројектовање и планирање општине Никшић“

Скупштина је са 27 гласова "за", једним гласом "против" и без"уздржаних" гласова, донијела

Закључак

Усваја се Извјештај о раду Етичке комисије за изабране представнике и функционере за 2023. годину

Скупштина је са 27 гласова "за", без гласова "против" и једним "уздржаним" гласом, донијела

Закључак

Усваја се Извјештај о раду Етичке комисије за локалне службенике и намјештенике за 2023. годину

Скупштина је са 28 гласова "за", без гласова "против" и без "уздржаних" гласова, донијела

Закључак

Прихвата се Иницијатива за промјену статуса јединице локалне самоуправе- Општине Никшић у статус Града Никшића и упућује Влади Црне Горе, да у оквиру својих уставних и законских надлежности, покрене процедуру измјена и допуна Закона о локалној самоуправи и Закона о територијалној организацији Црне Горе и других потребних аката, на начин што ће се локалној самоуправи у Никшићу, умјесто досадашњег облика општине утврдити статус Града.

Скупштина је са 28 гласова "за", без гласова "против" и без "уздржаних" гласова, донијела

Рјешење

За члана Одбора за финансије, привреду и развој именују се мр Борис Муратовић

Сагласно Пословнику о раду Скупштине општине Никшић, прешло се на одборничка питања.

На шеснаестој сједници Скупштине општине Никшић, одржаној 11.10.2023. године, одборничких питања није било.

Одборничка питања поставили су:

Слободанка Рогановић је поставила одборничко питање које није доставила Служби за скупштинске послове у писаној форми.

Татјана Кнежевић Перишић

I. 1. Како ћете ријешити проблем задужења општине око пројеката адаптације јавне расвјете и замјене расвјете ЛЕД свјетлосним изворима, када сте је донијели без сагласности Владе и Скупштине општине Никшић, супротно члану 57 Закона о Буџету и фискалној одговорности и члановима 43 – 51 Закона о финансирању локалне самоуправе што је и прецизирано у препоруци Државне ревизорске институције П 19. Како ћете то сад, по свршеном послу довести у ред?

2. Ко је радио пројекат за ЛЕД расвјету и које сијалице су уграђене, обзиром да има више врста. Питам из разлога што отприлике свака трећа није у функцији?

3. Колико годишње кошта одржавање? Да ли је могуће да је то 200 000 еура, иако ту по стручним мишљењима, нема основа ни за 20 000 еура трошка?

4. Шта је урађено са рефлекторима који су демонтирани и ђе су они завршили“?

II. „Да ли ћете, као предсједник Скупштине општине Никшић, уложити протесно писмо или се огласити на очигледну крађу историјске и културне баштине представницима града Требиња који су уприличили изложбу о династији Војислављевића, као првој српској династији“?

III. „Да ли ћете се извинити одборницима које сте назвали штеточинама, СС одредом Јефта Ераковића, кавчанима, политичким субјектом у рукама мафије и људима без образа и људскости“?

Предсједник Скупштине је, на самој сједници, одговорио одборници Перишић на треће питање и поновио ставове које је и раније износио по питању претходне власти. Предсједник Општине, везано за ово питање, одговор ће доставити у писаној форми.

Мр Борис Муратовић

I. „1. Да ли се олако препуштате финансијском авантуризму када је у питању сопствени буџет или то практикујете само када располажете новцем грађана Никшића ?

2. Да ли ћете сами поднијети оставку на садашњу функцију или ћемо ми покренути питање неодговорности, јер као резултат свог политичког дјеловања тамо ђе то не бисте смјели радити, имамо изгубљен спор који ће Општину и све нас коштати око 60.000 еура“?!

II. “Шта ћете конкретно урадити поводом проблема који тишти све грађане Никшића – Малог стадиона“?!

III. „ Да ли имате намјеру ове године урадити нешто конкретно поводом обиљежавања новогодишњих и божићних празника у нашем граду и да коначно грађани Никшића заједно са својим породицама не морају тражити алтернативу у неким другим општинама и градовима у Црној Гори и региону за добру атмосферу и лијеп провод“?!

Момчило Мићуновић

„Када ће бити асфалтирана улица у дужини од око 150 м између Улице VI Црногорске и Улице Вука Караџића, тачније поред Аутомеханичарске радње ''Срђо'' и новоусељене зграде''?

Александар Мрвошевић

''Да ли Дирекција за имовину општине Никшић има информацију по ком основу се катастарска парцела 1536/11 води као грађевинска працела, по препису из листа непокретности 764 од 17.11.2023.године, када је у истом листу непокретности 06.02.2023. године била заведена као некотегорисани пут ?

По чијем налогу је Дирекција за имовину Никшић послала Комисији за процјену непокретних ствари у имовини општине Никшић захтјев за процјену вриједности непокретности, бр. ИО-032-71/23/6 од 27.06.2023. године''?

Скупштина је завршила рад по утврђеном дневном реду, па је предсједник Скупштине закључио сједницу у 16.10 часова.

Саставни дио записника је тонски снимак сједнице.

Секретарка Предсједник

Ивана Шљукић,с.р. Немања Вуковић,с.р